Groot Visrivier-kanomarathon gaan voort | Netwerk24
Deur Wilna de Klerk 02 April 2020 21:46
Inteendeel, hulle verwag om op 25 en 26 September die beste marathon ooit aan te bied.
“Alhoewel so baie sportgeleenthede reeds moes gekanselleer of uitgestel word, is ons oortuig dat die siekte hom binne die volgende vyf maande sal uitwoed en dat die maraton soos beplan sal voortgaan,” sê Roy Copeman, voorsitter van die maratonbestuur.
Inskrywings word gewoonlik van 1 Julie af aanvaar en sal vanjaar ook so voortgaan.
Vanjaar se marathon gaan nie net die Suid Afrikaanse K-1 en K-3-kampioenskappe aanbied nie, maar die Suid Afrikaanse skole se riviermarathon-kampioenskappe gaan ook plaasvind.
Copeman sê hy is bewus van die probleme van die huidige situasie in die land, maar hy is nie van plan om nou al tou op te gooi nie.
“Ons het met beide die SA- en Oostelike Provinsie-kano-unies gesels en hulle ondersteun ons plan om voort te gaan. Ons gaan egter die situasie nog fyn dophou,” sê Copeman.
Inskrywings word gewoonlik van 1 Julie af aanvaar en sal vanjaar ook so voortgaan, maar die organiseerders behou hul reg voor om planne te verander sou dit nodig word.
“Ons gaan nie dadelik begin om inskrywingsgeld in te samel nie aangesien ons eers wil sien hoe dinge verloop,” verduidelik Copeman.
Die bestuur het onderneem om alle belangstellendes betyds te laat weet indien die planne verander moet word.
Meer oor: Visrivier | Covid | Marathon | Korona
Waterkrisis ná leivoor van rivier na dorp breek
Cradock is oorgehaal vir kanomarathon